Ich, Fridrich Efingˀ, schultheiss ze Brugg, tuͦn kunt allˀmenlichem und vˀgiche offenlich mitt disem brieff, ✳ das ich uff sant Anthonyen tag, ✳ des jares,
doman zalte von Cristi gebùrt thusing vierhundtˀ und in dem fûnften jare, ✳ ze Brugg in der statt offenlich ze gerichte sas an an offner, fryen straͧss ✳ in namē
und an statt ✳ dˀ hochgebornē, durlùchtigē fùrsten, der hertzogen ze Oͤsterrˀ ꝫcꝭ, miner gnèdigen herschaft, ✳ und da fùr mich kamend in offen, verbannen
gerichte die vesten Hans Wêrnli von Kùngstein an einem teil ✳ und Achatz Esel, hofmeistˀ ze Kùngsvelt, an statt und in namē ✳ der erwirdigen, geistlichn̄
froͧwen, ✳ der aͤptissin und des conventes gmeinlich des egen̄̄ klosters, ✳ an dem andˀn teil, ✳ mitt fùrsprechn̄ ✳ offnot und verjach da der egn̄̄ Hans Wernli,
als er drù stuk geltes vor ziten gebn̄ hette den egn̄̄ froͧwen, ✳ von sinˀ tochtˀ wegē, uff und ab siner mùli, gelegen ze Nider Ernlispach, genant In dˀ Bachtalen,
nach ir brieff lut und sag, ✳ dar uff abˀ er noch gehept hette zwên mùtt kˀnen geltz, ✳ wie dz er abˀ nu mitt zitlichˀ, guͦtˀ vorbetrachtung sinen merē schadn̄
und kumber ze versechende fùr sich und alle sine erbn̄ ✳ eines steten, ewigen und unwiderruͤfflichn̄ koͧffes rêcht und redlich verkoͧft und zekoͧffende gegebn̄
hette ✳ den egn̄̄ froͧwen ze Kùngsvelt und allen iren nachkomē ✳ die egn̄̄ zwen mùtt kˀnen geltz ✳ und alle die ûbrigen rechtung, vordrung und ansprˀch dˀ egn̄̄ mùli
und mùlistatt mitt hus, ✳ hofstatt, mitt allen steinē, isenen, ✳ mitt allen rechtē, nùtzen, gewonheitē, zuͦ gehoͤrden usserthalb odˀ inrenthalb, ✳ mitt steg, mitt weg,
mitt mùlirecht, ✳ mitt wasser, mitt wasserrùnsen, ✳ mitt allen nùtzē, begriffen und zuͦ gehoͤrden, als si inn von sinen vordern ankomē wˀe und er si untz har inne
gehept und genossen hette, ✳ und besundˀ fùr recht, frye, ledig eigen und unansprêchig von mēlichem, ✳ also dz si die selbigē mùli mitt zuͦ gehoͤrd nu angendes und
hinnāthin ewklich mitt rechtˀ, ruͤwigˀ gewar soͤltend und moͤchtend besetzen, nutzen, niessen und entsetzen, wie inē fuͤget und wol kêm, als ir eigen guͦt. ✳ und
wêre diser koͧff beschechn̄ umb zwei und zwentzig pfunt steblˀ pfenning, ✳ dero er gentzlich vō den egn̄̄ bezalt und in sinē guͦtē nutz und noturft komend werend.
und satzte uff recht, wie er disen koͧff und mùli bringē soͤlt zuͦ der egn̄̄ froͧwen handen, ✳ dz si und ira nachkomē daran habend werend nu und ewklich. ✳ und ward
erteilt nach minˀ urfraͧg einhellenklich uff den eid, ✳ dz er sich der egn̄̄ mùli und mùlistatt und dˀ egn̄̄ kˀnē gùlt mitt zuͦgehoͤrt, als vor staͧt, fùr sich und sine erbn̄
und nachkomē uff gebn̄ und entzichn̄ soͤlt in min hand ✳ und ich si denn ze glicher wise gebn̄ und vertigen soͤlt in hande des egn̄̄ Achazies Esels hand zuͦ dˀ egn̄̄
froͧwen und ir nachkomē hand. ✳ dis alles geschach usser des egn̄̄ Hans Wˀnlis hand, ✳ durch min hand, in des egn̄̄ Achatzius hand, als urteil gab und recht was, ✳ also dz
abˀ do nach minˀ urfraͧg mitt gesampnotˀ und einhelligˀ urteil uff den eid erteilt ward, ✳ dz es beschechen wˀe mitt all dˀ ehafti, wortē und werken, so darzuͦ gehortend
und notùrftig warend nach recht, sitten und altˀ, guͦtˀ gewonheit dˀ statt Brugg ✳ und dz es billich kraft und macht habn̄ und stêt bliben soͤlt nu und ewklich.
der obgn̄̄ Hans Wêrnli gelopt oͧch, dis koͧffes und vˀtigens wer ze sind nach recht und wêrschaft ze gebn̄d nach dˀ egn̄̄ statt recht und lantzrecht an allen
den stetten, wo, wenn oder wie dick dz notùrftig wurd, den egn̄̄ froͧwen ✳ und hie widˀ nùtt zetuͦnd, noch schaffen odˀ jemā anders gehellen zetuͦnd, wedˀ nu noch hienach
in deheine wise, ✳ da mitt die egn̄̄ froͧwē odˀ ir nachkomē an dˀ egn̄̄ mùli und disem koͧff gesumpt, geirret odˀ bekùmbˀt moͤchtend werden bi guͦtē trùwen an all gevêrd
und argen list. ✳ und sind harumb gezùgen ✳ Hans Moser dˀ Metzgˀ, ✳ Uͦlman Ettêrli, ✳ Claus Tuͦchscherˀ, ✳ Hans Wuͤst und Hans Hofmeistˀ, burgˀe ze Brugg, ✳ Hans Hesso von
Mellingen, ✳ Jekli Tottiker von Aroͧw, ✳ Hans Fritschol von Zofingē, ✳ Claus Meigˀ von Schêrntz und andˀ lùten gnuͦg. ✳ ze urkûnd habe ich min eigen insigel, bede von des
gerichtes weges und von bedˀ teil ernstlichˀ bett wegē, mitt urteil gehenkt an disen brieff. ✳ und ich, Hans Wêrnli von Kûngstein, habe oͧch ze noch merˀ zùgnùss
und sicherheit aller vor und nachgeschribner dingen min eigē insigel fùr mich und all min erbn̄ und nachkomē zuͦ des egn̄̄ richters insigel offenlich gehenkt
an disen brief, der also mitt urteil zegebn̄d erteilt ist ✳ des tages und jares, als ob geschribn̄ staͧt. ✳